I. Všeobecné hodnotenie stavu plnenia medzinárodných zmlúv za rok 2008

Medzinárodné zmluvy sú v  súčasnej dobe hlavným prameňom bilaterálnej, ale aj multilaterálnej právnej úpravy vzťahov medzi štátmi a poskytujú právny základ pre všestrannú medzinárodnú spoluprácu. To všetko objektívne zvyšuje úlohu a význam medzinárodných zmlúv ako dôležitého prostriedku zabezpečenia nielen konkrétnych vzťahov medzi dvoma  alebo viacerými štátmi, ale veľké množstvo z nich upravuje celé oblasti medzinárodných vzťahov.
Tomuto trendu zodpovedá i záujem Slovenskej republiky o budovanie efektívnej a komplexnej zmluvnej základne. K 31. 12. 2008 bola Slovenská republika viazaná 3049 dvojstrannými zmluvami a 1216 mnohostrannými zmluvami. Väčšina z týchto zmluvných dokumentov bola uzavretá ešte pred vznikom  Slovenskej republiky. Na základe článku 153  Ústavy Slovenskej republiky a Vyhlásenia Národnej rady Slovenskej republiky z 3. 12. 1992 Slovenská republika do týchto zmlúv sukcedovala.
Slovenská republika od svojho vzniku dňa 1. 1. 1993 aktívne budovala vlastnú zmluvnú základňu. Dôkazom toho je skutočnosť, že Slovenská republika podpísala 1182 dvojstranných zmlúv, z toho v roku 2008 84 a uzavrela 272 mnohostranných zmlúv, z toho 6 v roku 2008. Tieto medzinárodné zmluvy zodpovedajú zahraničnopolitickej orientácii Slovenskej republiky. 
V roku 2008 pokračoval proces modifikácie zmluvnej základne nadväzujúci na vstup Slovenskej republiky do Európskej únie a to tak, aby bol čo v najväčšej miere dosiahnutý jej súlad s právom Európskej únie a Európskych spoločenstiev. Táto povinnosť SR ako člena EÚ vyplynula jednak z článku 307 Zmluvy o založení Európskych spoločenstiev, ako aj z článku 6 ods. 10 Zmluvy o pristúpení k EÚ. 
	V roku 2008 pokračoval proces revízie zmluvnej základne SR do zmlúv bývalej ČSSR a ČSFR. Cieľom revízie zmluvnej základne s príslušným štátom je potvrdiť platnosť aktuálnych medzinárodných zmlúv a skončiť platnosť tých zmlúv, ktoré sa nevykonávajú, sú prekonané, resp. sú v rozpore s právom ES/EÚ.  
V  roku 2008 bola opätovne venovaná prioritná pozornosť skvalitneniu zmluvnej základne, najmä s ohľadom na vytvorenie najvýhodnejších podmienok pre medzinárodnú spoluprácu. 

II. Stav plnenia medzinárodných zmlúv podľa jednotlivých gestorov

A. Ministerstvá

A.1. Ministerstvo dopravy, pôšt a telekomunikácií SR
	V roku 2008 Ministerstvo dopravy, pôšt a telekomunikácií Slovenskej republiky (MDPT SR) pokračovalo v procese harmonizácie dvojstranných dohôd, uzavretých s tretími štátmi, s legislatívou EÚ a v uzavieraní nových dohôd s bývalými štátmi SNŠ a bývalej Juhoslávie, ktoré sú zatiaľ v štádiu expertných rokovaní. Zmluvné vzťahy boli iniciované a realizované v súlade so zameraním zahraničnej politiky Slovenskej republiky. 
V oblasti dvojstranných zmlúv bola v roku 2008 podpísaná Dohoda medzi vládou Slovenskej republiky a vládou Macedónskej republiky o medzinárodnej cestnej osobnej a nákladnej doprave (Bratislava 11. 3. 2008)  a na podpis sú pripravené dve dohody, a to Zmluva medzi Slovenskou republikou a Českou republikou o údržbe a opravách cestných mostných objektov a úsekov ciest na slovensko-českej štátnej hranici a Dohoda medzi vládou Slovenskej republiky a vládou Singapúrskej republiky o leteckých dopravných službách. 
	Pokiaľ ide o zosúladenie dohôd s právom EÚ, od roku 2005 sa nepodarilo s bieloruskou stranou dohodnúť zmenu článku 15 Dohody medzi vládou Slovenskej republiky a vládou Bieloruskej republiky o medzinárodnej cestnej doprave  (Minsk, 24. 10. 1996). V budúcnosti je možné očakávať ústretovejší postoj vzhľadom na to, že koncom roka 2008 
Rada EÚ vyjadrila podporu kontaktom medzi členskými štátmi EÚ a Bieloruskom a  
uskutočnili sa rokovania zástupcov MZV SR a MZV Bieloruska, kde bol návrh MDPT SR prerokovaný.
	V roku 2008 sa vyskytli problémy s uplatňovaním dohôd o leteckých dopravných službách s Ruskou federáciou a Ukrajinou.
Ruská strana ani v roku 2008 neakceptovala spoločnosť SkyEurope ako povereného dopravcu slovenskej strany a odvoláva sa na článok 4 dohody, podľa ktorého poverený dopravca musí byť väčšinovo vlastnený slovenským subjektom. Keďže SkyEurope túto podmienku nespĺňa (je to dopravca Spoločenstva), využila ruská strana právo takéto poverenie odmietnuť a zároveň odmieta rokovať o úpravách textu dohody alebo o dočasnej výnimke. Priame lety medzi Bratislavou a Moskvou boli po súhlase MDPT SR v roku 2008 obnovené, ale zabezpečuje ich len ruský dopravca, čím je porušená zásada parity. MDPT SR sa bude v roku 2009 naďalej snažiť s ruskou stranou rokovať s cieľom umožniť slovenskému dopravcovi podieľať sa na prevádzkovaní priamej leteckej linky Bratislava – Moskva, prípadne inej destinácie v Ruskej federácii.
Ani v roku 2008 neboli obnovené priame lety medzi Bratislavou a Kyjevom. Ukrajinská strana stále uplatňuje ochranársku politiku a udelenie prevádzkového povolenia podmieňuje dohodou o technických a obchodných záležitostiach medzi poverenými dopravcami oboch strán. Ukrajinský dopravca prakticky rozhoduje o prepravných právach slovenského dopravcu, čo je z hľadiska legislatívy EÚ neprípustné. Konkrétne – Air Ukraine International nepovolila SkyEurope lietať medzi Bratislavou a Kyjevom viac ako jeden krát za týždeň. Z hľadiska obchodných zámerov a plánovaných ekonomických výsledkov takejto linky je to pre SkyEurope neprijateľné a preto sa priame lety doposiaľ nezačali. V roku 2008 sa začali rokovania o komplexnej dohode o leteckých dopravných službách medzi ES a jeho členskými štátmi a Ukrajinou a je predpoklad, že ukrajinská strana bude počas týchto rokovaní ústretovejšie riešiť aj otázky bilaterálnych vzťahov s jednotlivými členskými štátmi. 
Cestná doprava
	Pri plnení dohôd o medzinárodnej cestnej doprave sa nevyskytli žiadne vážnejšie problémy. Ako príkladnú je možné  hodnotiť spoluprácu s členskými štátmi EÚ a Chorvátskom. V ojedinelých prípadoch bolo potrebné riešiť problémy pri zadržaní kamiónov na hraničných priechodoch. Tieto riešilo MDPT SR operatívne s partnerskými ministerstvami. Negatívne javy, ako vynucovanie si rôznych pozorností orgánmi vykonávajúcimi štátnu správu, pretrvávajú v Ruskej federácii, na Ukrajine a v Turecku pri odbavovaní autobusov a kamiónov na hraničných priechodoch. 
V roku 2009 sú plánované rokovania so Srbskom, Čiernou Horou, Arménskom, Azerbajdžanom, Bieloruskom, Gruzínskom, Kirgizskom a Marokom.

Letecká doprava
V súvislosti s prípravou SR na audit štátnej správy pre oblasť bezpečnosti leteckej dopravy, ktorý sa uskutoční v marci 2009, bola vytvorená pracovná skupina na úrovni vedúcich predstaviteľov ministerstva a leteckého úradu, ktorej úlohou je preverenie plnenia záväzkov vyplývajúcich pre štátnu správu z príloh k Dohovoru o medzinárodnom civilnom letectve (Chicago, 7. 12. 1944). Zároveň sa uskutočnili konzultácie s expertmi z Rakúska, Českej republiky  a Rumunska, ktorí už majú praktické skúsenosti. 
V rámci riadneho programu činnosti Medzinárodnej organizácie civilného letectva (ICAO) v oblasti tvorby predpisov boli priebežne spracované a vydané zmeny vnútroštátnych predpisov vyplývajúce zo  zmien  príloh  k Dohovoru. 
Slovenská republika prijala na úrovni MDPT SR postupné kroky k zamýšľanej kandidatúre SR do Rady ICAO vo voľbách, ktoré sa uskutočnia v roku 2010. K tomu bola veľmi účinne využitá aj platforma rotačnej skupiny ICAO CERG združujúcej Českú republiku, Maďarsko, Rumunsko, Slovensko a Slovinsko. Veľmi úzke kontakty sú najmä s Rumunskom, ktoré zastupuje túto skupinu v Rade ICAO v tomto volebnom období. 
V roku 2009 sa uskutoční diplomatická konferencia o prijatí Dohovoru o náhrade škody spôsobenej tretím stranám aktmi protiprávneho zasahovania voči lietadlám a Dohovoru o náhrade škody spôsobenej lietadlami tretím stranám. Vzhľadom na závažnosť uvedenej problematiky sa ministerstvo plánuje na konferencii zúčastniť. 
Slovenská republika pokračovala v aktívnej spolupráci v rámci medzinárodného leteckého spoločenstva. Okrem práce v ICAO išlo najmä o pravidelnú účasť na formulovaní európskej dopravnej politiky v rámci regionálneho zoskupenia Európskej konferencie civilného letectva (ECAC), v Spojených leteckých úradoch (JAA), v Európskej agentúre pre bezpečnosť letectva (EASA) a v organizácii pre riadenie letovej prevádzky  EUROCONTROL.  
V roku 2009 sa predpokladajú rokovania o bilaterálnych dohodách o leteckých dopravných službách s Arménskom, Singapurom, Bieloruskom, Indiou, Ukrajinou, Bangladéšom a Čínou.
Experti MDPT SR budú aktívne sledovať, pripomienkovať a v prípade potreby sa aj zúčastňovať na rokovaniach  o komplexných dohodách o leteckých dopravných službách medzi ES a jeho členskými štátmi na jednej strane a tretími štátmi na strane druhej a to s USA, Ukrajinou, Izraelom, Austráliou, Novým Zélandom, Jordánskom a Brazíliou.

Železničná doprava	
S plnením dohôd, upravujúcich železničnú dopravu cez štátne hranice, neboli zásadnejšie problémy. Spôsob prekračovania štátnej hranice medzi SR a Ukrajinou pracovníkmi železníc sa doteraz riadi Dohodou medzi vládou SR a vládou Ukrajiny 
o železničnej doprave cez štátnu hranicu z 15. júla 1995. Tento spôsob nie je v súlade s ustanoveniami Kódexu schengenských hraníc, preto MDPT SR iniciovalo zmenu dohody formou výmeny nót tak, aby zmena nadobudla platnosť čo najskôr. 
	MDPT SR iniciovalo aj zmenu Dohody medzi vládou Československej socialistickej republiky a vládou Maďarskej ľudovej  republiky o železničnej doprave (Budapešť 24. 11. 1986), ktorú považuje za platnú a uzavretie novej Dohody medzi vládou SR a vládou MR o peážnej železničnej doprave na trati Lučenec - Veľký Krtíš. Rokovania sa však od roku 2005 neuskutočnili. Navyše v rámci revízie zmluvnej základne maďarská strana tvrdila, že platnosť dohody z roku 1986 skončila 31. 12. 1990 a dokument považuje za neplatný. Slovenská strana nedisponuje informáciou o výpovedi dohody zo strany Maďarskej republiky a revízia zmluvnej základne nebola ukončená.
Dohovor o medzinárodnej železničnej preprave  (COTIF)
Na základe zmien  Dohovoru COTIF 1999, ktoré nadobudli platnosť 1. 7. 2006, sa  kompetencie OTIF rozšírili o oblasť využívania infraštruktúry, používania vozidiel a interoperability.
Keďže medzitým EÚ prijala smernice v oblasti infraštruktúry, bezpečnosti a interoperability železníc, nastal právny problém zamýšľaného prístupu EÚ ku COTIF 1999 na základe prístupovej zmluvy. Európska komisia (EK) preto vyzvala členské štáty EÚ, aby urobili výhradu o neuplatňovaní príloh E, F a G Dohovoru COTIF 1999, ktoré upravujú oblasť infraštruktúry a interoperability, ako dočasné riešenie. Výhrada SR o neuplatňovaní príloh E, F a G COTIF 1999 nadobudla platnosť 31. 12. 2008. 
Ako trvalé riešenie by malo byť rokovanie o dohode medzi EÚ a OTIF o odstránení doposiaľ pretrvávajúcich právnych problémov a prístup EÚ k Dohovoru COTIF 1999. Preto bola na základe dohody medzi OTIF a EÚ vytvorená spoločná pracovná skupina na odstránenie právnych problémov a zosúladenie práva OTIF s právom EÚ (TSI). 

Vodná doprava
Pri vykonávaní dohôd v oblasti vodnej dopravy sa nevyskytli žiadne problémy. Otvorenou zostáva otázka platnosti Zmluvy o obchode a plavbe medzi Československou socialistickou republikou a Maďarskou ľudovou republikou (Praha, 20. 12. 1963), ktorú MR navrhla zrušiť v rámci revízie, s čím MDPT SR nesúhlasilo.
	Nedoriešenou zostala aj zmena Dohovoru o režime plavby na Dunaji (Belehrad 18. 8. 1948) a podpis protokolu o tejto zmene.
	Posledná informácia sa zaoberá návrhom rozhodnutia Rady, ktorým by bol predseda Rady pre dopravu splnomocnený na nominovanie zástupcu, ktorý by za Spoločenstvo podpísal protokol o zmene Belehradského dohovoru, pričom podpisom protokolu by sa Spoločenstvo zároveň stalo členom Dunajskej komisie.  Plánovaný podpis protokolu v roku 2008 sa  vzhľadom na nesúhlas Rumunska neuskutočnil. EK preto na rokovaní pracovnej skupiny vyjadrila záujem podpísať protokol do konca českého predsedníctva. 
	V roku 2008 sa v Ženeve rokovalo o dvoch návrhoch na zmenu Európskej dohody 
o hlavných vnútrozemských vodných cestách medzinárodného významu (AGN), (Helsinky 
24. 6. 1997), zmeny neboli zatiaľ prijaté.
V roku 2009 sa plánujú rokovania s Maďarskou republikou o návrhu na uzavretie dohody o vyšetrovaní plavebných nehôd  na spoločnom slovensko-maďarskom úseku Dunaja. 

Cestná infraštruktúra
	V oblasti cestnej infraštruktúry pokračovalo MDPT SR v rozširovaní zmluvnej základne so susednými štátmi s cieľom skvalitnenia cestnej siete a zabezpečenia jej opráv a údržby. V roku 2008 bol ukončený proces schválenia Zmluvy medzi Slovenskou republikou a Českou republikou o údržbe a opravách cestných mostných objektov a úsekov ciest na slovensko-českej štátnej hranici a pokračovala príprava Dohody medzi vládou Slovenskej republiky a vládou Maďarskej republiky o bode prepojenia a výstavbe  rýchlostnej cesty R4 v úseku Košice – Milhosť - štátna hranica  na slovenskom území a  rýchlostnej cesty M30 v úseku medzi Miskolcom - Tornyosnémeti - štátna hranica na maďarskom území, na spoločnej štátnej hranici oboch štátov.
V roku 2009 sú plánované rokovania o nasledujúcich dvojstranných dohodách:
Dohoda medzi vládou SR a vládou PR o prepojení expresnej cesty S-19 na poľskej strane a rýchlostnej cesty R4 na slovenskej strane na slovensko-poľskej štátnej hranici,
Dohoda medzi vládou SR a vládou PR o príprave a výstavbe cestného prepojenia a hraničného mosta cez rieku Biela Voda na slovensko-poľskej štátnej hranici medzi obcami Lysá Poľana a Javorina,
Dohoda medzi vládou SR a vládou MR o dopravnom charaktere ciest a mostov  prechádzajúcich cez spoločnú štátnu hranicu,
Dohoda medzi Ministerstvom dopravy, pôšt a telekomunikácií Slovenskej republiky a Ministerstvom dopravy Českej republiky o oprave hraničného mosta cez  rieku Moravu 
na ceste II/425 medzi obcami Lanžhot a Brodské,
Dohoda medzi Ministerstvom dopravy, pôšt a telekomunikácií Slovenskej republiky a Ministerstvom dopravy Českej republiky  o príprave a výstavbe cestného prepojenia a hraničného mosta rýchlostnej cesty R49 a rýchlostnej cesty R6 a na slovensko-českej štátnej hranici.
Oblasť telekomunikácií
V roku 2008 sa na Malte konalo 20. riadne Zhromaždenie zmluvných strán Medzinárodnej organizácie mobilných satelitných komunikácií (IMSO), ktoré prijalo zmeny Dohovoru o IMSO s cieľom zlepšiť dohľad nad poskytovateľmi mobilných satelitných služieb pre GMDSS (Globálny námorný núdzový a záchranný systém) a pre funkciu koordinátora LRIT (identifikácia a sledovanie na dlhé vzdialenosti). Zhromaždenie taktiež  schválilo, aby navrhované zmeny platili predbežne od 6. 10. 2008 až do ich formálneho nadobudnutia platnosti podľa článku 18 Dohovoru.
V roku 2009 sa v súlade s článkom 20 Dohovoru očakáva nadobudnutie platnosti Dohovoru Európskeho rádiokomunikačného úradu (ERO). Zmenený Dohovor umožňuje legislatívnu transformáciu ERO na Európsky komunikačný úrad (ECO) pri zachovaní kontinuity práce pracovných skupín a projektových tímov. 
Oblasť pošty
V roku 2008 sa v Ženeve konal 24. Svetový poštový kongres, na ktorom boli schválené zmeny Aktov Svetovej poštovej únie. Medzinárodný poštový styk sa bude  podľa schválených zmien uskutočňovať od 1. 1. 2010.
Na základe Zmluvy medzi vládou Slovenskej republiky a Svetovou poštovou úniou o zriadení regionálneho poradcu v Slovenskej republike (Bern, 5. 10. 1995) bol zriadený Úrad regionálneho poradcu Svetovej poštovej únie pre krajiny Európy a štáty SNŠ. Úrady regionálnych poradcov boli zriaďované na všetkých kontinentoch a v súčasnosti je ich sedem. 
Na základe rozhodnutia 24. Svetového poštového kongresu bude činnosť regionálnych poradcov ukončená dňom 31. 12. 2008. V nasledujúcom období bude činnosť regionálnych poradcov nahradená činnosťou regionálnych koordinátorov. 

A.2.  Ministerstvo financií SR
Ministerstvo financií SR (MF SR) je gestorom zmlúv o zamedzení dvojitého zdanenia a zmlúv o podpore a vzájomnej ochrane investícií, ktoré majú z hľadiska vnútroštátnych právnych predpisov charakter medzinárodných zmlúv tzv. prezidentskej povahy. Ďalším okruhom zmlúv, na ktorých príprave sa podieľa Colné riaditeľstvo SR, sú zmluvy z oblasti colníctva. V gescii MF SR sú aj niektoré ďalšie zmluvy  finančného charakteru, napríklad zmluvy o riešení pohľadávok, platobné zmluvy a pod. 

Daňová oblasť
Počas vykonávania zmlúv o zamedzení dvojitého zdanenia sa nevyskytlo žiadne závažné porušenie zmlúv zmluvnými partnermi, ktoré by si vyžadovalo prijatie systémových opatrení zo strany vlády SR. 
V daňovej oblasti bola v roku 2008 uzavretá Zmluva medzi Slovenskou republikou a Vietnamskou socialistickou republikou o  zamedzení dvojitého zdanenia a zabránení daňovému úniku v odbore daní z príjmov a z majetku (Hanoj, 27. 10. 2008) a začali sa expertné rokovania s Kirgizskom, Líbyou, Malajziou, Etiópiou a Sýriou. 
V roku 2009 sa plánujú rokovania s Holandskom, Nemeckom, Macedónskom, Kuvajtom, Spojenými arabskými emirátmi a Kubou. 

Colná oblasť 
V roku 2008 colná správa nezaznamenala žiadne porušenie povinnosti zmluvných partnerov v súvislosti s vykonávaním bilaterálnych dohôd o spolupráci a vzájomnej pomoci v colných otázkach.    
V roku 2008 boli podpísané tieto dvojstranné dohody v colnej oblasti:
Dohoda medzi vládou Slovenskej republiky a vládou Azerbajdžanskej republiky o spolupráci a vzájomnej pomoci v colných otázkach (Brusel, 27. 6. 2008) 
Administratívna dohoda medzi Colným riaditeľstvom Slovenskej republiky a Belastingdienst Douane, Holandsko týkajúca sa systému jednotného povolenia pre zjednodušené postupy (Haag, 28. 11. 2008). 
V roku 2008 uložila SR listinu o prijatí zmien a doplnkov k Dohovoru o zriadení Rady pre colnú  spoluprácu. Súhlas SR s odporúčaním Rady pre colnú spoluprácu týkajúcim sa zmien a doplnkov k Dohovoru o zriadení Rady pre colnú spoluprácu bol  podmienkou, aby sa Európske spoločenstvo spolu s inými colnými alebo hospodárskymi úniami mohlo stať riadnym členom Svetovej colnej organizácie. Nové znenie dohovoru nadobudne platnosť po jeho odsúhlasení všetkými členmi Svetovej colnej organizácie.

Oblasť  podpory a ochrany investícií
Zmluvy o podpore a vzájomnej ochrane investícií sú významné medzinárodné zmluvné dokumenty a predstavujú štandardné zmluvy, ktoré sa uzatvárajú medzi suverénnymi subjektami medzinárodného práva verejného s cieľom vytvárať priaznivé ekonomické podmienky pre rozvoj vzájomnej spolupráce. Počas vykonávania zmlúv o podpore a ochrane investícií nebolo  zaznamenané žiadne závažné porušenie povinností zo strany zmluvných partnerov.
V roku 2008 boli v investičnej oblasti podpísané dve dvojstranné dohody: 
Zmluva medzi Slovenskou republikou a Bosnou a Hercegovinou o podpore a vzájomnej ochrane investícií (Sarajevo, 2. 6. 2008) a Dodatkový protokol medzi vládou Slovenskej republiky a vládou Chorvátskej republiky k zmenám Dohody medzi vládou Slovenskej republiky a vládou Chorvátskej republiky o podpore a vzájomnej ochrane investícií (Bratislava, 1. 7. 2008).
Z hľadiska geografickej a vecnej priority v oblasti investičných zmlúv sa  v roku 2008 uskutočnili rokovania s Macedónskom, Líbyou, Etiópiou, Indonéziou, Libanonom a Sýriou.
	
A.3. Ministerstvo hospodárstva SR
Ministerstvo hospodárstva SR (MH SR) je gestorom medzinárodných hospodárskych zmlúv všeobecnej povahy, obchodných zmlúv, zmlúv o výrobnej kooperácii a špecializácii, úverových zmlúv spojených s dodaním tovaru, poskytovaním služieb alebo výkonom práce, zmlúv týkajúcich sa cestovného ruchu, zmlúv o poskytovaní služieb v podobe inej slovenskej pomoci pri technickom a vedeckom rozvoji druhej krajiny.
V roku 2008 sa vyskytli určité problémy pri vykonávaní nasledujúcich zmlúv:
Ukrajina - KŤUK
V roku 1983 bola podpísaná mnohostranná dohoda o organizácii spolupráce pri výstavbe Krivorožského ťažobno-opravárenského kombinátu okysličených rúd na vtedajšom území ZSSR v Dolinskej (KŤUK). Vykonávanie zmluvy bolo prerušené v roku 1992, kedy bola stavba KŤUK zastavená a následne zakonzervovaná. Od tej doby sa SR snaží na vládnej úrovni vysporiadať svoje pohľadávky vo vzťahu k Ukrajine. Problémom zostáva aj doriešenie problému o rozdelení pohľadávky medzi SR a ČR (pohľadávka predstavuje sumu 109,3 milióna Sk). 
V roku 2007 bola vytvorená pracovná skupina na riešenie problematiky KŤUK, zložená zo zástupcov MH SR, FNM SR, MF SR, relevantnej advokátskej kancelárie a autora slovenskej časti pôvodného projektu.
Holandsko - prípad Eureko-Achmea a HICEE
 V roku 2007 holandská  strana opakovane na rôznych úrovniach prezentovala výhrady k novele zákona o zdravotných poisťovniach v SR, ktorá mala ohroziť investíciu holandskej spoločnosti  Eureko-Achmea v zdravotnej  poisťovni Union a.s. Podľa holandskej strany novela zákona bráni voľnému pohybu kapitálu a ohrozuje tak hospodársku súťaž a podnikateľské prostredie. Zároveň má ísť o porušenie Dohody o podpore a vzájomnej ochrane investícií medzi SR a Holandským kráľovstvom. 
Predmetná dohoda je v gescii Ministerstva financií SR, ktoré je o probléme informované a malo by poskytnúť vysvetlenie k riešeniu otázky. Veľvyslanectvo Slovenskej republiky v Haagu informovalo holandských partnerov o tom, že slovenská strana je pripravená na rokovanie expertov a hľadanie pragmatického riešenia.
	Holandský akcionár Union zdravotnej poisťovne, Eureko B.V., zaslal Slovenskej republike predarbitrážnu výzvu 4. 3. 2008.
Švajčiarsko -  prípad ATEL
V roku 1997 bola uzavretá zmluva medzi Atel a Slovenskou energetickou a prenosovou sústavou (SEPS), ktorá je časťou trojstranného obchodu, pozostávajúceho zo zmluvy o obstarávaní medzi Atelom a poľskou PSE v Poľsku, tranzitom cez Slovensko a dodávkou energie pre maďarskú MVM. Okrem SEPS sa k plneniu zaviazala aj SR prostredníctvom MH SR. EK nesúhlasí s prednostným prístupom jednotlivých užívateľov sústavy, ktorí získavajú na základe tejto zmluvy najmä na prepojeniach medzi Poľskom a SR a medzi  Maďarskom a SR. Rovnako požaduje úpravu právneho systému SR, ktorý by mal zrušiť uprednostňovanie starých dlhodobých zmlúv. Ak by sa zmluva o tranzite z právnych alebo z hospodárskych dôvodov už nemala plniť, uplatnil by si Atel nároky na odškodnenie. Tieto by sa opierali na jednej strane o zmluvu a na druhej strane o porušenie existujúcej  Dohody medzi ČSFR a Švajčiarskou konfederáciou o podpore a vzájomnej ochrane investícií. SEPS dala v súčasnosti vypracovať právny posudok investičnej zmluvy. 
V roku 2008 bola uzavretá Dohoda medzi vládou Slovenskej republiky a vládou Kubánskej republiky o hospodárskej spolupráci (Bratislava, 6. 10. 2008) a tri memoranda o spolupráci na rezortnej úrovni. 
	V roku 2008 sa MH SR vecne zameriavalo na upevňovanie a rozvoj bilaterálnej spolupráce s vybranými krajinami v oblasti hospodárskej spolupráce formou uzavierania medzivládnych, resp. rezortných zmluvných dokumentov. Memorandá o spolupráci  uzavreté na rezortnej úrovni v praktickej podobe vyústili do vytvorenia spoločných medzirezortných zmiešaných komisií na expertnej úrovni. Tematicky boli zamerané na spoluprácu v oblasti obchodu, cestovného ruchu, podnikania, spoluprácu v oblasti energetiky a stavebníctva, vnútorného trhu a ochrany spotrebiteľa,  využitia štrukturálnych fondov EÚ, na oblasť ochrany životného prostredia, pôdohospodárstva a oblasť financií.
V súlade so zahraničnopolitickými prioritami Slovenskej republiky a proexportnou politikou SR na roky 2007-2013 sa MH SR v roku 2008 geograficky zameriavalo osobitne na:
Krajiny s vysokým potenciálom rastu exportu
- krajiny SNŠ, kde sa  v roku 2008 podarilo ukončiť rokovania a podpísať memorandá o hospodárskej spolupráci s Tadžickou republikou a Moldavskou republikou, 
Krajiny s perspektívnym rastovým potenciálom vývozu
- krajiny Blízkeho východu, kde sa dohody o hospodárskej spolupráci zameriavali na perspektívnych obchodných partnerov SR – Jordánsko a Sýriu,
Nové členské krajiny EÚ 
- v rámci tejto skupiny uzavrelo Ministerstvo hospodárstva SR Memorandum o hospodárskej spolupráci s Litovskou republikou.
	MH SR v roku 2008 presadzovalo národné hospodárske záujmy voči krajinám a regionálnym zoskupeniam mimo EÚ na zasadnutiach pracovných skupín a výborov EÚ, na ktorých boli prerokované negociačné mandáty a výsledky rokovaní o dohodách o voľnom obchode s Južnou Kóreou, Ukrajinou, Indiou, zoskupením krajín Andského spoločenstva, Stredoamerickou skupinou krajín, Mercosurom, ASEAN a Líbyou a taktiež preferenčné obchodné dohody o hospodárskom partnerstve so šiestimi regiónmi Afriky, Karibskej a Tichomorskej oblasti (AKT) tzv. EPAs (Economic Partnership Agreements). Cieľom dohôd EPAs je okrem podpory rozvoja krajín AKT aj zlepšenie prístupu na trhy vybraných regiónov, podpora regionálnej integrácie a rozvoj regionálnych trhov. Dohody EPAs sa mali uzavrieť do konca roku 2007, avšak  vzhľadom na zložitosť a rozsah týchto dohôd sa podarilo parafovať len dohodu EPA so zoskupením CARIFORUM (štáty Karibskej oblasti). Táto dohoda bola podpísaná a začala sa predbežne uplatňovať až v roku 2008.
	Z hľadiska priorít v roku 2009 plánuje MH SR uzavrieť bilaterálne dohody s nasledujúcimi krajinami:
Ruská federácia a krajiny SNŠ - tieto krajiny predstavujú veľký potenciál pre rast vzájomnej obchodnej výmeny. V rámci regiónu sa predpokladá uzavretie  Dohody medzi vládou SR, vládou RF a Kabinetom ministrov Ukrajiny o spolupráci pri preprave jadrových materiálov zo SR do RF cez územie Ukrajiny a Memoranda o spolupráci s Uzbeckou republikou.

Krajiny Ázie - v roku 2009 sa predpokladá uzavretie Dohody medzi vládou SR a vládou Pakistanu o hospodárskej spolupráci a uzavieranie bilaterálnych dohôd s Čínskou republikou o spolupráci na úrovni provinčných vlád s MH  SR.  
Krajiny Latinskej Ameriky - tieto krajiny zostávajú prioritnými teritóriami s veľkým absorpčným potenciálom  v oblasti slovenského exportu. V prípade priaznivého vývoja je možné očakávať podpis Dohody  medzi vládou SR a vládou Argentíny o hospodárskej spolupráci a Memoranda o spolupráci medzi MH SR a MH Chile. 
Krajiny Afriky - patria k perspektívnym teritóriám s dosiaľ málo využitými možnosťami vzájomnej hospodárskej spolupráce, najmä v energetickom priemysle, v aktívnom i pasívnom zahraničnom cestovnom ruchu, v oblasti špeciálnej techniky, budovania infraštruktúry a pod. V tomto regióne je okrem ekonomicky významnej severnej Afriky perspektívnou aj Juhoafrická republika. Dlhodobý vývoj politickej situácie, populizmus a radikalizmus najmä mladších černošských politických vodcov bráni doriešeniu medzivládnych dohôd.
Krajiny Blízkeho východu - daný región je pre SR významným z hľadiska perspektívnych možností rozvoja hospodárskej spolupráce v energetickom sektore, v informačných technológiách, v oblasti špeciálnej techniky, aktívneho i pasívneho cestovného ruchu. V tomto regióne sa v roku 2009 predpokladá uzavretie Memoranda o porozumení v oblasti inovačného rozvoja medzi MH SR a Ministerstvom priemyslu, obchodu a práce Štátu Izrael.
Preferenčný prístup na trhy tretích krajín mimo EÚ bude MH SR aj naďalej presadzovať prostredníctvom spoločnej obchodnej politiky EÚ. V roku 2009 budú pokračovať rokovania o uzavretí dohôd o voľnom obchode medzi EÚ a Kórejskou republikou, Ukrajinou, Indiou, zoskupením krajín Andského spoločenstva, Stredoamerickou skupinou, Mercosurom, ASEAN a Líbyou. Cieľom dohôd o voľnom obchode je odstránenie prekážok vo vzájomnej obchodnej výmene.
Ďalej sa predpokladá podpis „plnohodnotných“ dohôd EPAs so štyrmi regiónmi Afriky a tichomorskou oblasťou. V prípade vstupu Ruskej federácie do WTO bude aktuálna aj príprava dohody o voľnom obchode s touto krajinou.

A.4.   Ministerstvo kultúry SR
Ministerstvo kultúry SR (MK SR) je ústredným orgánom štátnej správy Slovenskej republiky pre umenie, štátny jazyk a písomníctvo, krajinu a pamiatky, pre miestnu a osobitnú kultúru vrátane cirkví, náboženských spoločností a menšinových kultúr, pre verejné informácie, na vykonávanie autorského zákona ako aj pre výrobu a obchod v oblasti kultúry. 
V roku 2008 nebolo zaznamenané žiadne závažné porušenie platných zmlúv a dohôd. Pri realizácii podujatí v spolupráci so zahraničnými partnermi boli dodržané štandardné podmienky spolupráce.
V roku 2008 boli podpísané nasledujúce dohody, resp. programy spolupráce:
Dohoda medzi Ministerstvom kultúry Slovenskej republiky a Ministerstvom kultúry Arménskej republiky o spolupráci v oblasti kultúry (Jerevan, 26.  9.  2008),
Dohoda medzi Ministerstvom kultúry Slovenskej republiky a Ministerstvom kultúry a turizmu Azerbajdžanskej  republiky  o spolupráci v oblasti kultúry (Baku, 2. 12. 2008),
Program spolupráce medzi Ministerstvom kultúry Slovenskej republiky a Ministerstvom kultúry a turizmu Ukrajiny na roky 2008 – 2012 (Kyjev, 13. 5. 2008),

MK SR v roku 2008 iniciovalo podpis medzirezortnej dohody o spolupráci s partnerským ministerstvom Švédskeho kráľovstva, ktoré však uzavieranie dohôd o spolupráci najmä v rámci EÚ považuje za bezpredmetné. MK SR ďalej iniciovalo podpis rezortnej dohody s Ministerstvom kultúry Litovskej republiky, ktorá je v štádiu prípravy a jej podpis sa predpokladá v 2. polroku 2009.
V štádiu prípravy sú aj rezortné dohody o spolupráci s Gruzínskou republikou, ktorú sa vzhľadom na komplikovanú politickú situáciu nepodarilo v minulom roku uzavrieť a s Litovskou republikou. Pokiaľ ide o nové programy spolupráce, prioritou boli najmä susedné krajiny (Ukrajina, Rakúsko), ale aj ďalšie krajiny EÚ (Španielsko, Grécko). Ministerstvo kultúry SR participovalo aj na príprave Programu spolupráce medzi vládou SR a vládou Štátu Izrael v oblasti kultúry, školstva a vedy na roky 2008- 2012.
Priority MK SR v oblasti bilaterálnych stykov v roku 2009 vychádzajú zo zahraničnopolitických priorít SR. Po vstupe SR  do EÚ sa zjednodušila spolupráca medzi členskými štátmi aj v oblasti kultúry, uzavieranie zmluvných dokumentov prispieva k zintenzívneniu bilaterálnej spolupráce. V krátkodobom horizonte bude preto MK SR iniciovať prípravu medzirezortných dokumentov s členskými krajinami EÚ, s ktorými SR zatiaľ nemá zmluvne dohodnutú spoluprácu v oblasti kultúry, najmä s pobaltskými štátmi. 
Pokiaľ ide o uzavieranie programov spolupráce a vykonávacích protokolov k existujúcim dohodám, z teritoriálneho hľadiska má MK SR záujem najmä o uzavieranie vykonávacích protokolov so susednými štátmi (Česko, Poľsko),  s ostatnými členskými štátmi EÚ,  ale aj s ďalšími európskymi krajinami (Turecko, Rusko, balkánske štáty), pričom podporuje pokračovanie spolupráce aj na úrovni existujúcich medzivládnych komisií a zmiešaných komisií expertov. 
Ministerstvo kultúry SR v roku 2009 pripravuje uzavretie nových vykonávacích protokolov s významnými ázijskými partnermi Čínou a Indiou, ktorých príprava sa začala už v roku 2008. 

A.5.  Ministerstvo obrany
Ministerstvo obrany SR (MO SR) je gestorom uzavierania medzinárodných zmlúv v oblasti vojenskej spolupráce a v oblasti medzinárodného vojnového práva. 
MO SR, ako aj zahraniční partneri, zabezpečujú a plnia záväzky vyplývajúce z platných medzinárodných zmlúv na požadovanej úrovni s výnimkou spolupráce s afganským zmluvným partnerom. Vzhľadom na oficiálne deklarovaný nezáujem vlády Afganskej islamskej republiky prevziať zostatkovú časť vojenského materiálu podľa Dohody medzi vládou Slovenskej republiky a vládou Afganskej islamskej republiky o darovaní vojenského materiálu (Kábul, 23. 2. 2006) a Prvého dodatku k Dohode medzi vládou Slovenskej republiky a vládou Afganskej islamskej republiky o darovaní vojenského materiálu  (Sevilla, 8. 2. 2007), MO SR spracovalo návrh na zrušenie uvedených zmluvných dokumentov.
V období od 1. januára 2008 do 31. decembra 2008 boli uzavreté dve dohody na vládnej úrovni a to Dohoda medzi vládou Slovenskej republiky a vládou Francúzskej republiky o darovaní vojenského materiálu za účelom výučby ženistov a špecialistov pre EOD (Bratislava, 10. 12. 2008) a Memorandum o porozumení medzi vládou Slovenskej republiky a vládou Helénskej republiky o spolupráci v oblasti vyzbrojovania a obranného priemyslu (Atény, 18. 11. 2008) a 39 dohôd na rezortnej úrovni.
Medzinárodné zmluvy uzavreté v pôsobnosti MO SR v roku 2008 boli zamerané na:
–	zabezpečenie spolupráce ozbrojených síl členských štátov Organizácie Severoatlantickej zmluvy, programu Partnerstva za mier a Európskej únie  v súvislosti so zvyšovaním bojových spôsobilostí v rámci spoločných vojenských cvičení a výcvikov, ako aj v súvislosti so zapojením sa Slovenskej republiky do operácií medzinárodného krízového manažmentu,
–	rozvíjanie zmluvnej spolupráce na úrovni členských štátov NATO a Programu Partnerstva za mier,
–	nadväzovanie vzťahov dvojstrannej spolupráce vo vojenskej oblasti prioritne s krajinami balkánskeho regiónu s cieľom napomáhať budovaniu štruktúr občianskej spoločnosti, 
–	pomoci pri budovaní demokratických štruktúr spoločnosti v postkonfliktných regiónoch (Afganistan),
–	zabezpečovanie medzinárodnej spolupráce krajín pri realizácii záväzkov slovenskej strany v rámci deklarovaných síl Európskej únie a síl rýchleho nasadenia NRF NATO. 

A.6.  Ministerstvo pôdohospodárstva SR
Ministerstvo pôdohospodárstva SR (MP SR) je gestorom zmlúv o spolupráci na hraničných vodách, zmlúv v oblasti poľnohospodárstva, veterinárnej a fytosanitárnej služby, potravinárstva, lesného a vodného hospodárstva, zmlúv v oblasti geodézie, kartografie a katastra.
V roku 2008 MP SR nezaznamenalo žiadne závažné porušenie záväzkov vyplývajúcich z medzinárodných zmlúv. 
	V oblasti dvojstranných zmlúv pokračovalo MP SR  v procese ukončovania platnosti dohôd o spolupráci v oblasti veterinárnej medicíny a dohôd o spolupráci v oblasti karantény a ochrany rastlín v súvislosti so vstupom SR do EÚ. Naďalej pretrvávajú problémy v procese ukončenia platnosti týchto dohôd s Egyptom a Mongolskom.
	V oblasti mnohostranných zmlúv sa SR stala zmluvnou stranou Dohody o uplatňovaní ustanovení Dohovoru OSN o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti. 
Medzi nosné priority mnohostrannej spolupráce patrí  zabezpečenie plnenia Dohovoru OSN o dezertifikácii a suchu najmä v Afrike (UNCCD), tretieho najväčšieho dohovoru v rámci životného prostredia (tzv. Rio dohovorov), medzinárodných záväzkov v programe FAO a tiež zmluvných záväzkov v odborných medzinárodných vládnych organizáciách.
V roku 2009 bude v oblasti dvojstranných zmlúv prioritou ukončenie platnosti dvojstranných medzinárodných zmlúv v oblasti veterinárnej medicíny a v oblasti karantény a ochrany rastlín v horizonte rokov 2009-2010.
Dlhodobejším záujmom je rozpracovanie aktivít v rámci už uzavretých rezortných zmlúv, vrátane krajín Ázie.
V budúcom roku sa MP SR zúčastní medzinárodných diskusií k textu Dohovoru OSN o potravinovej pomoci v súlade so závermi Výboru pre potravinovú pomoc a bude pokračovať v spolupráci v rámci dohovorov Rady Európy a FAO. V programe FAO sa predpokladá uzavretie samostatného Protokolu o právach na primerané potraviny k Všeobecnej deklarácii OSN o ľudských právach a príprava právne záväzných predpisov na obhospodarovanie a zachovanie lesov Európy. 

Podľa súčasného stavu návrhov a konzultácií sa predpokladá pokračovanie rokovaní k Protokolu o trvalo udržateľnom obhospodarovaní lesov ku Karpatskému dohovoru a začatie prístupového procesu SR v horizonte rokov 2009-2010. 

A.7.   Ministerstvo práce, sociálnych vecí a rodiny SR 
Do pôsobnosti Ministerstva práce, sociálnych vecí a rodiny SR (MPSVR SR) patria zmluvy v oblasti  sociálneho zabezpečenia a zmluvy v oblasti zamestnávania občanov. Dňom vstupu SR do EÚ sú nariadením Rady EHS 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov pohybujúcich sa v rámci Spoločenstva, nahradené všetky zmluvy o sociálnom zabezpečení vo vzťahu k členským štátom EÚ/EHP. 
MPSVR SR nezaznamenalo závažné porušenie zmlúv zmluvnými partnermi, určité nedostatky sa vyskytli pri spolupráci a plnení dohôd s krajinami SNŠ. Ide najmä o zdĺhavé vybavovanie, predkladanie neúplných dokumentov, chybnú aplikáciu dohôd, nedostatočnú informovanosť občanov a pod. Inštitúcie splnomocnené na vykonávanie dohôd tieto nedostatky riešili operatívne v spolupráci s MPSVR SR, partnerskými ministerstvami a so zastupiteľskými úradmi SR v zahraničí.  
Vláda SR rozhodla, že SR úplne otvorí slovenský trh práce pre občanov štátov EÚ/EHP. Zamestnávanie občanov EÚ na území SR sa od vstupu SR do EÚ realizuje podľa nariadenia Rady (EHS) č. 1612/68 o slobode pohybu pracovníkov v rámci Spoločenstva v platnom znení. 
	V roku 2008 MPSVR SR postupovalo pri príprave, uzavieraní a vypovedaní medzinárodných zmlúv patriacich do jeho gescie v súlade so zameraním zahraničnej politiky SR. Naďalej spolupracovalo s významnými medzinárodnými organizáciami - Radou Európy, Medzinárodnou organizáciou práce, Medzinárodnou asociáciou sociálneho zabezpečenia, OECD a ďalšími. Rozhodujúcim kritériom je zabezpečenie občanov z hľadiska sociálneho zabezpečenia a možnosť ich zamestnania v štátoch, v ktorých nie je umožnený voľný pohyb osôb.	
	V roku 2008 bol zo strany SR vypovedaný Dohovor Medzinárodnej organizácie práce o zamestnávaní žien pod zemou v baniach všetkých druhov č. 45 z roku 1935.
V roku 2008 MPSVR SR neuzavrelo žiadnu dvojstrannú zmluvu v oblasti sociálneho zabezpečenia. Pri ich príprave sa ministerstvo zameriava na uzatváranie bilaterálnych zmlúv najmä s krajinami, kde žije veľká komunita občanov Slovenskej republiky. V roku 2008 sa začali, resp. pokračovali bilaterálne rokovania pri príprave zmlúv o sociálnom zabezpečení s Austráliou, Kórejskou republikou a Štátom Izrael.
	V oblasti zamestnávania nebola v roku 2008 uzavretá žiadna bilaterálna dohoda. Uprednostňuje sa zamestnávanie príslušníkov tretích krajín všeobecne na základe vnútroštátnych právnych predpisov a v súlade s politikou migrácie EK.
	V budúcom roku bude MPSVR SR iniciovať rokovanie s Ministerstvom vnútra Ruskej federácie vo veci vypovedania Dohody medzi vládou Slovenskej republiky a vládou Ruskej federácie o organizovaní zamestnávania v rámci plnenia obchodných alebo iných zmlúv a o vzájomnom zamestnávaní občanov.

A.8.  Ministerstvo spravodlivosti SR
Ministerstvo spravodlivosti SR (MS SR) je gestorom medzinárodných zmlúv o právnej pomoci a úprave právnych vzťahov. 

Oblasť medzinárodného práva súkromného a procesného
	Závažné porušenie zmlúv zmluvnými partnermi nemôže MS SR v oblasti medzinárodného práva súkromného a procesného konštatovať, aj keď problémy s vykonávaním zmlúv vo vzťahu k určitým krajinám pretrvávajú. Ide najmä o Ukrajinu a Ruskú federáciu.
Problémy spojené najmä s rýchlosťou vybavovania dožiadaní slovenských súdov sa vyskytujú pri plnení dvojstranných zmlúv s Kubou, Vietnamom a africkými štátmi, s ktorými má SR uzavreté dvojstranné zmluvy (Tunis, Alžír). Ide vo väčšine prípadov o  nedokončené veci z minulého obdobia. 
 Pretrvávajú problémy pri plnení Zmluvy medzi ČSSR a  SFRJ o úprave právnych vzťahov vo veciach občianskych, rodinných a trestných zo strany ostatných nástupníckych štátov, najmä Srbska, Čiernej hory a Macedónska, osobitne pri vybavovaní dožiadaní slovenských súdov o vykonanie dôkazu krvnou skúškou. 
Osobitný problém vyvstal v dôsledku neuznania  Kosova, voči ktorému nie je možné ďalej uplatňovať uvedenú zmluvu. 
 	V roku 2008 neboli v pôsobnosti MS uzavreté žiadne dvojstranné ani mnohostranné medzinárodné zmluvy v oblasti medzinárodného práva súkromného a procesného.
Možnosť tvorby vlastného zamerania uzavierania zmlúv v oblasti medzinárodného práva súkromného a procesného je vo veľkej miere limitovaná skutočnosťou, že v ťažiskových otázkach má výlučnú vonkajšiu kompetenciu Spoločenstvo. Jedinou oblasťou, kde Spoločenstvo zatiaľ nemá externú kompetenciu, sú otázky osobného stavu, dedičstva a majetkových pomerov manželov.  Európska komisia však pripravuje projekty a vyvíja aktivity aj v oblasti osvojenia. Dojednávanie zmlúv s tretími štátmi v oblastiach, ktoré patria stále do výlučnej právomoci členských štátov, sa javí ako neefektívne z dôvodu, že skôr či neskôr dôjde ku konfliktu takýchto zmlúv so záväzkami vyplývajúcimi zo Zmluvy o ES, ako aj z dôvodu, že na dojednanie dvojstranných zmlúv v uvedených otázkach neexistuje osobitná spoločenská potreba.
	Rovnako neprichádza do úvahy renegociácia existujúcich komplexných dvojstranných zmlúv o právnej pomoci, ktorými je SR viazaná v dôsledku sukcesie do zmlúv po bývalej ČSFR. Rokovania o uzavretí nových zmlúv o právnej pomoci s Uzbekistanom, Bieloruskom, Kazachstanom a Ukrajinou boli preto zastavené už v minulosti, keď sa problém s výlučnou vonkajšou kompetenciou Spoločenstva otvoril a za súčasného právneho stavu sa obnovenie týchto rokovaní nenavrhuje.
	Pri mnohostranných zmluvách vyvíja Spoločenstvo aktivity smerujúce k uzavretiu viacerých medzinárodných zmlúv dojednaných v rámci Haagskej konferencie medzinárodného práva súkromného a Rady Európy.
Oblasť justičnej spolupráce v trestných veciach
V roku 2008  bola v trestnoprávnej oblasti uzavretá Dohoda medzi SR a Organizáciou Spojených národov o výkone trestov uložených Medzinárodným trestným tribunálom pre bývalú Juhosláviu, ktorá nadobudla platnosť 3. 11. 2008. 
Z  multilaterálnych dohovorov Slovenská republika uložila ratifikačnú listinu k Dohovoru o počítačovej kriminalite s platnosťou pre SR od 1. 5. 2008. 
V roku 2008 pokračovali rokovania s Českou republikou o aktualizácii zmluvnej základne v oblasti justičnej spolupráce v trestných veciach. Ukončenie rokovaní sa predpokladá v roku 2009.   
V roku 2008 sa uskutočnilo rokovanie o návrhoch dvojstranných zmlúv v oblasti extradície a právnej pomoci s Austrálskym zväzom. Počas rokovaní v Bratislave bola na expertnej úrovni dosiahnutá dohoda o návrhu extradičnej zmluvy. Rokovania o zmluve  v oblasti právnej pomoci budú pokračovať v roku 2009.
Nepodarilo sa dokončiť rokovania s Kanadou o extradičnej zmluve, ktorá nereagovala na doterajšie neformálne formy komunikácie, ktoré sa v minulosti osvedčili.
Záujem uzavrieť dvojstranné zmluvy v oblasti extradície alebo právnej pomoci vyjadrili v uplynulých rokoch Spojené arabské emiráty, Paraguaj, India, Egypt a Alžírsko, avšak vzhľadom na minimálny alebo nulitný počet prípadov, resp. existujúce zmluvné záväzky MS SR v roku 2008 o týchto návrhoch nerokovalo.
	V oblasti mnohostranných medzinárodných zmlúv sa MS SR aktívne podieľalo na príprave 3. dodatkového protokolu k Európskemu dohovoru o vydávaní. V rámci expertných rokovaní bola dosiahnutá dohoda o texte, ktorý musí schváliť Európsky výbor pre problémy kriminality a Výbor ministrov Rady Európy. Osobitnú pozornosť venuje MS SR aktualizácii zmluvnej základne RE v extradičnej oblasti a pozorne sleduje prípravy nástrojov v oblasti boja proti farmaceutickej trestnej činnosti, domácemu násiliu a násiliu proti ženám. Rovnako aktívne pristupuje k podpore boja  proti sexuálnemu vykorisťovaniu a zneužívaniu detí. V tomto smere pripravuje na podpis Dohovor Rady Európy o ochrane detí pred sexuálnym vykorisťovaním a sexuálnym zneužívaním.
	Ako členský štát Európskej únie SR pozorne sleduje záujem Japonska o dojednanie zmluvy s Európskou úniou o právnej pomoci v trestných veciach a aktívne sa podieľa na príprave mandátu.
Pretrvávajú ťažkosti pri uplatňovaní nástrojov medzinárodnej spolupráce vo vzťahu k Ruskej federácii a Ukrajine, osobitne vo vzťahu k dĺžke vybavovania dožiadaní slovenských orgánov. Pri vykonávaní Dohovoru o odovzdávaní odsúdených osôb pretrvávajú ťažkosti s úhradou nákladov prevozu odsúdených osôb z Českej republiky na Ukrajinu územím Slovenskej republiky. V tomto smere pokračuje komunikácia s ukrajinským ministerstvom spravodlivosti, ale aj s českým ministerstvom spravodlivosti, ktoré prejavilo záujem uhrádzať náklady prevozu slovenskej strane. 
Určité ťažkosti sa naďalej prejavujú v spolupráci s niektorými štátmi bývalej Juhoslávie. Osobitný problém bol zaznamenaný v dôsledku neuznania Kosova Slovenskou republikou, vo vzťahu ku ktorému v súčasnosti neexistujú efektívne nástroje medzinárodnej spolupráce. Nedostatok komunikácie sa prejavil aj pri uplatňovaní dvojstrannej extradičnej zmluvy s Alžírskom. 
	Pretrvávajú aj problémy pri uplatňovaní Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach so Záverečným protokolom v kombinácii s Európskym dohovorom o odovzdávaní trestného konania. Odovzdávanie trestného konania do ČR v prípadoch, ak nie je možné vydanie osoby na výkon trestu odňatia slobody, ani prevzatie výkonu trestu odňatia slobody, je v dôsledku vnútroštátnej úpravy v ČR nemožné. De facto dochádza k neplneniu článku 8 ods. 2 Európskeho dohovoru o odovzdávaní trestného konania zo strany ČR a odmietaniu žiadosti slovenských orgánov  o prevzatie trestného konania pri právoplatne skončených veciach, ktoré sú v týchto prípadoch jediným efektívnym spôsobom skončenia trestnej veci. Rovnako pretrvávajú ťažkosti vo vzťahu k formálnym požiadavkám Najvyššieho štátneho zastupiteľstva v Brne k písomnostiam slovenských orgánov, ktoré presahujú zmluvne stanovený rámec. MS SR bude tieto ťažkosti riešiť v pripravovanej aktualizácii zmluvnej základne.

A.9.  Ministerstvo školstva SR
Ministerstvo školstva SR (MŠ SR) je ústredným orgánom štátnej správy Slovenskej republiky pre základné, stredné a vysoké školy, pre školské zariadenia, celoživotné vzdelávanie, pre vedu a pre štátnu starostlivosť o mládež a šport. 
V priebehu uplynulého roka neboli zaznamenané žiadne závažné problémy pri plnení záväzkov Slovenskej republiky v oblastiach patriacich do pôsobnosti rezortu školstva. Všetky záväzky sa priebežne plnili v závislosti od finančných možností rezortu a od záujmu zahraničných partnerov. 
Určité nejasnosti vznikli pri posudzovaní dokladov o ukončenom vzdelaní na zahraničných vzdelávacích inštitúciách v prípade, ak boli požiadavky na iné ako akademické účely. Z tohto dôvodu  bude potrebné dotknuté zmluvné dokumenty v tomto zmysle spresniť. 
Ide najmä o dohody s Rumunskom, Maďarskom, Poľskom Chorvátskom a Českou republikou. V priebehu nasledujúceho roka sa predpokladajú rokovania na expertnej úrovni.
V roku 2008 MŠ SR neuzavrelo žiadnu zmluvu na prezidentskej alebo vládnej úrovni. Participovalo však na príprave Programu spolupráce medzi vládou Slovenskej republiky a vládou Štátu Izrael v oblasti kultúry, školstva a vedy na roky 2008-2012, ktorého vnútroštátnym gestorom je Ministerstvo zahraničných vecí SR. 
V roku 2008 uzavrelo MŠ SR  nasledujúce zmluvné dokumenty na rezortnej úrovni:
Program spolupráce medzi Ministerstvom školstva Slovenskej republiky a Ministerstvom školstva, výskumu a mládeže Rumunska v oblasti vzdelávania na roky 2007-2010 (Bukurešť, 6. 2. 2008),
Protokol o zriaďovaní a o činnosti bilingválnych sekcii na gymnáziách v Slovenskej republike medzi Ministerstvom školstva SR a Ministerstvom zahraničných vecí Talianskej republiky (Bratislava, 24. 4. 2008),
Program spolupráce v oblasti školstva, vedy, mládeže a športu medzi Ministerstvom školstva Slovenskej republiky a Ministerstvom školstva a kultúry Cyperskej republiky na roky 2008-2011 (Nikózia, 9. 6. 2009),
Program spolupráce medzi Ministerstvom školstva SR a Ministerstvom školstva a vedy Litovskej republiky v oblasti vzdelávania (Bratislava, 10. 6. 2008),
Program spolupráce v oblasti školstva a kultúry medzi Slovenskou republikou a Španielskym kráľovstvom na roky  2008 – 2011 (Bratislava, 28. 10.2008), 
Program spolupráce v oblasti školstva a kultúry medzi Slovenskou republikou a Helénskou republikou na roky 2008 – 2011 (Bratislava, 3. 12. 2008). 
V roku 2009 pripravuje MŠ SR uzavretie nasledujúcich zmluvných dokumentov na vládnej aj rezortnej úrovni:
Dohoda medzi vládou Slovenskej republiky a vládou Argentínskej republiky o spolupráci v oblasti vedy a techniky, 
Dohoda medzi vládou Slovenskej republiky a vládou Rumunska o spolupráci v oblasti vedy a techniky,
Dohoda medzi vládou Slovenskej republiky a vládou Kórejskej republiky o vedecko-technickej spolupráci,
Dohoda medzi vládou Slovenskej republiky a vládou Ukrajiny o uznávaní dokladov o ukončenom vzdelaní na akademické účely,
Zmluva medzi Rakúskou republikou, Bulharskou republikou, Chorvátskou republikou, Českou republikou, Maďarskou republikou, Poľskou republikou, Rumunskom, Slovenskou republikou a Slovinskou republikou o podpore spolupráce v oblasti vysokoškolského vzdelávania v rámci Stredoeurópskeho výmenného programu pre univerzitné štúdia CEEPUS II,
Dohoda o spolupráci v oblasti telesnej výchovy a športu s Ukrajinou,
Programy spolupráce v oblasti školstva a kultúry s Luxemburským veľkovojvodstvom, Talianskou republikou,  Maďarskou republikou,
Program spolupráce s Rumunskom v oblasti vzdelávania,  
Programy spolupráce s Chorvátskou republikou, Lotyšskou republikou a Estónskou republikou,
Memorandum medzi Ministerstvom školstva SR a Ministerstvom školstva a vedy Kazašskej republiky v oblasti vzdelávania. 

A.10. 	Ministerstvo vnútra SR
Do gescie Ministerstva vnútra SR (MV SR) patria medzinárodné zmluvy o hraničnom vybavovaní, režime na štátnej hranici, readmisii, policajnej spolupráci, o spolupráci a vzájomnej pomoci pri mimoriadnych udalostiach, zmluvy upravujúce otázky štátneho občianstva, cestovných dokladov, víz a vodičských preukazov a zmluvy o vojnových hroboch.
   	Plnenie platných medzinárodných zmlúv v gescii MV SR v roku 2008 bolo v prevažnej väčšine bezproblémové.   V ojedinelých prípadoch sa vyskytli určité problémy pri vykonávaní týchto medzinárodných zmlúv:
V súvislosti so vstupom SR do schengenského priestoru došlo k zrušeniu všetkých hraničných priechodov SR na štátnej hranici s Českou republikou, Maďarskou republikou, Rakúskou republikou a Poľskou republikou. Vzhľadom na to, že v súčasnosti platné readmisné dohody síce postačujú na realizáciu návratovej politiky, avšak neodrážajú osobitné postavenie občanov EHP, pripravujú sa s uvedenými štátmi nové readmisné dohody.
Dohoda o vzájomnom zrušení vízovej povinnosti na diplomatické, služobné a zvláštne pasy medzi Československou republikou a Čínskou ľudovou republikou (výmena nót Praha, 19. 5. 1956). V roku 2005 vypracovalo MV SR návrh novej dohody o zrušení vízovej povinnosti pre držiteľov diplomatických pasov. Čínska strana vyjadrila záujem na zachovaní v súčasnosti platnej dohody a v prípade novej dohody podporuje uzavretie dohody o zrušení vízovej povinnosti pre držiteľov diplomatických pasov a služobných pasov. Slovenská strana posudzuje návrh čínskej strany a v roku 2009 plánuje začatie rokovaní.
Dohoda medzi vládou Slovenskej republiky a vládou Chorvátskej republiky o spolupráci v boji proti organizovanej trestnej činnosti (Bratislava, 30. 11. 2000). Slovenská strana iniciovala v roku 2007 doplnenie predmetnej dohody o ustanovenia týkajúce sa styčného dôstojníka. Chorvátska strana navrhla ako jednu z možností aj aktualizáciu celej dohody a uzavretie novej dohody o policajnej spolupráci „moderného typu“. V súčasnosti  sa návrh chorvátskej strany posudzuje.  
Zmluva medzi Československou socialistickou republikou a Maďarskou ľudovou republikou o úprave režimu na štátnych hraniciach so Záverečným protokolom (Praha, 13. 10. 1956). V súčasnosti platná zmluva, ktorou je určená a spravovaná slovensko-maďarská štátna hranica, nezodpovedá súčasným politickým a spoločenským podmienkam a možnostiam efektívneho dokumentovania štátnej hranice. V roku 2007 slovenská strana iniciovala diplomatickou cestou začatie expertných rokovaní o návrhu novej zmluvy o štátnej hranici. Prvé kolo expertných rokovaní sa uskutočnilo v novembri 2008 v Budapešti. Cieľom uzavretia novej zmluvy je novo definovať zásady priebehu štátnej hranice všeobecne najmä na hraničných vodných tokoch; novo definovať zásady údržby vyznačenia štátnej hranice a pôsobnosť orgánov vykonávajúcich jej správu a dokumentovanie; umožniť vyhotovenie nových, aktuálnych hraničných dokumentov; upraviť režim vykonávania zameriavacích, vyznačovacích a udržiavacích prác na štátnej hranici po vstupe oboch krajín do schengenského priestoru; vyriešiť zmeny priebehu štátnej hranice súvisiace najmä s vodohospodárskymi úpravami na rieke Ipeľ. 
Zmluva medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach (Varšava, 23. 3. 2004). Uvedená zmluva neupravuje ustanovenia týkajúce sa cezhraničného prenasledovania v zmysle článku 41 Schengenského dohovoru. Slovenská strana iniciovala doplnenie zmluvy o inštitút cezhraničného prenasledovania, ktorý poľská strana z väčšej časti akceptovala. V záujme doriešenia tejto otázky sa uskutočnia v roku 2009 expertné rokovania. 
Vykonávacia dohoda medzi Ministerstvom vnútra Slovenskej republiky, Ministerstvom financií Slovenskej republiky a Ministrom financií Poľskej republiky, Hlavným veliteľom Hraničnej stráže Poľskej republiky, Hlavným veliteľom Polície Poľskej republiky o zriadení a zásadách centier policajnej a colnej spolupráce. Expertné rokovania sa uskutočnili v máji 2008 na základe návrhu slovenskej strany na uzavretie dohody o spoločných kontaktných pracoviskách. Poľská strana navrhla zmeniť názov dohody a uviesť v ňom centrá policajno-colnej spolupráce, čo je v súlade aj s odporúčaním EÚ. Dňom nadobudnutia platnosti tejto dohody sa skončí platnosť Dohody medzi úradom hraničnej a cudzineckej polície Prezídia Policajného zboru a hlavným veliteľom Hraničnej stráže o zriadení a činnosti kontaktných bodov (Spišská Stará Ves, 21. 6. 2005). Podpis dohody sa predpokladá v marci 2009.
	Vykonávacia dohoda medzi Ministerstvom vnútra Slovenskej republiky a Hlavným veliteľom Hraničnej stráže Poľskej republiky, Hlavným veliteľom Polície Poľskej republiky o spoločných hliadkach. Návrh dohody bol spolu s vyššie uvedenou dohodou predmetom expertného rokovania na návrh poľskej strany. Keďže charakter hliadok už nie je obligatórne „hraničný“, bolo nevyhnutné uskutočniť aj zmenu dohody. Dňom nadobudnutia platnosti tejto dohody sa skončí platnosť Vykonávacej dohody medzi Ministerstvom vnútra Slovenskej republiky zastúpeným riaditeľom hraničnej a cudzineckej polície a Hlavným veliteľom Hraničnej stráže Poľskej republiky o spoločných hraničných hliadkach (Lysá Poľana, 27. 6. 2007). Podpis sa predpokladá spolu s vyššie uvedenou dohodou v marci 2009.
Zmluva medzi Slovenskou republikou a Rakúskou republikou o policajnej spolupráci (Viedeň 13. 2. 2004). Vzhľadom na potrebu aktualizácie a doplnenia niektorých ustanovení uvedenej zmluvy iniciovala rakúska strana jej doplnenie. Dojednávanie doplnenia zmluvy prebieha korešpondenčnou cestou. 
Zmluva medzi Československou socialistickou republikou a Zväzom sovietskych socialistických republík o zamedzení vzniku dvojakého štátneho občianstva  (Moskva 6. 6. 1980) a Dohovor medzi Československou republikou a Zväzom sovietskych socialistických republík o úprave štátneho občianstva osôb s dvojakým občianstvom (Praha, 5. 10. 1957). MV SR pripravuje vypovedanie oboch zmluvných dokumentov nakoľko tieto sú vývojom prekonané a obsahujú ustanovenia, ktoré sú v rozpore s právnym poriadkom SR.
Zmluva medzi Slovenskou republikou a Ukrajinou o spoločných štátnych hraniciach (Bratislava, 14. 10. 1993). Zmluva je vývojom a zmenami politických a spoločenských pomerov prekonaná. Stanovisko ukrajinskej strany k začatiu rokovaní o zmene a doplnení zmluvy je negatívne. 
V roku 2008 boli uzavreté tieto medzinárodné zmluvy:
Dohoda medzi vládou Slovenskej republiky a vládou Maďarskej republiky o dočasnom užívaní časti štátneho územia Slovenskej republiky na účely prevádzky a údržby kanalizácie vybudovanej maďarskou obcou Salgótarján-Somoskoújfalu (výmena nót 29. 3. 2007/10. 6. 2008),
Dohoda medzi Ministerstvom vnútra Slovenskej republiky a Maďarským krajinským archívom o výmene mikrofilmov archívnych dokumentov (Komárno, 4. 12. 2008), 
Administratívna dohoda o spolupráci medzi vládou Slovenskej republiky a vládou Maďarskej republiky s cieľom vykonávania nariadenia Rady (ES) č. 343/2003 z 18. februára 2003 (Hévíz, 3. 10. 2008), 
Dohoda medzi vládou Slovenskej republiky a spolkovou vládou Rakúskej republiky o zmene a doplnení Vykonávacieho protokolu k Dohode medzi vládou Slovenskej republiky a spolkovou vládou Rakúskej republiky o readmisii osôb s neoprávneným pobytom (výmena nót 15. 5. 2008/31. 7. 2008), 
Dohoda medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska Jarovce-Kittsee (Praha, 15. 5. 2008), 
Dohoda medzi vládou Slovenskej republiky a spolkovou vládou Rakúskej republiky o zmene a doplnení Dohody medzi vládou Slovenskej republiky a spolkovou vládou Rakúskej republiky o zriadení hraničných vybavovacích miest a vykonávaní hraničného vybavovania v železničnej doprave počas jazdy (výmena nót 10.  9.  2008/15.  9.  2008),
Zmluva medzi Slovenskou republikou a Ukrajinou o malom pohraničnom styku (Bratislava, 30. 5. 2008),
Zmluva medzi Slovenskou republikou a Spojenými štátmi americkými o zintenzívnení spolupráce pri predchádzaní trestnej činnosti a boji proti nej (Washington, 8. 10.  2008), 
Dohoda medzi vládou Slovenskej republiky a vládou Spojených štátov amerických o výmene informácií z preverovania známych teroristov alebo osôb podozrivých z terorizmu (Bratislava, 2. 10. 2008),
Memorandum o porozumení medzi Ministerstvom vnútra Slovenskej republiky a Ministerstvom pre vnútornú bezpečnosť Spojených štátov amerických a súvisiacich posilnených bezpečnostných opatreniach (Washington, 17. 3. 2008), 
Dohoda medzi Ministerstvom vnútra Slovenskej republiky a Ministerstvom vnútra Bulharskej republiky o spolupráci v oblasti sociálnej starostlivosti (Bratislava, 18 .2. 2008),
Dohoda medzi vládou Slovenskej republiky a vládou Chorvátskej republiky o readmisii osôb s neoprávneným pobytom a Vykonávací Protokol medzi Ministerstvom vnútra Slovenskej republiky a Ministerstvom vnútra Chorvátskej republiky o vykonávaní Dohody medzi vládou Slovenskej republiky a vládou Chorvátskej republiky o readmisii osôb s neoprávneným pobytom (Bratislava, 23. 6. 2008),
Dohoda medzi vládou Slovenskej republiky a vládou Srbskej republiky o vojnových hroboch (Belehrad, 13. 10. 2008),
Dohoda medzi vládou Slovenskej republiky a vládou Litovskej republiky o spolupráci pri odhaľovaní, objasňovaní a predchádzaní trestnej činnosti (Bratislava, 10. 6. 2008), 
Dohovor Rady Európy o boji proti obchodovaniu s ľuďmi zo 16. mája 2005 (nadobudnutie platnosti 1. 2. 2008),
Dohovor medzi Belgickým kráľovstvom, Spolkovou republikou Nemecko, Španielskym kráľovstvom, Francúzskou republikou, Luxemburským veľkovojvodstvom, Holandským kráľovstvom a Rakúskou republikou o zintenzívnení cezhraničnej spolupráce najmä v boji proti terorizmu, cezhraničnej trestnej činnosti a nelegálnej migrácii (Prum, 27. 5. 2005).
V roku 2009 predpokladá  MV SR uzavretie nasledujúcich zmluvných dokumentov:
Dohoda medzi vládou Slovenskej republiky a vládou Talianskej republiky o vojnových hroboch,
Dohoda medzi vládou Slovenskej republiky a vládou Maďarskej republiky o vojnových hroboch,
Dohoda medzi vládou Slovenskej republiky a vládou Japonska o vzájomnom uznávaní a výmene národných vodičských preukazov,
Dohoda medzi vládou Slovenskej republiky a vládou Macedónskej republiky o policajnej spolupráci v boji proti trestnej činnosti,
Zmluva medzi Slovenskou republikou a Ukrajinou o spolupráci pri kontrole osôb, tovaru a dopravných prostriedkov pri prekračovaní štátnej hranice,
Zmluva medzi Slovenskou republikou a Českou republikou o zmene a doplnení Zmluvy medzi Slovenskou republikou a Českou republikou o spoločnej štátnej hranici,
Vykonávací protokol k Zmluve medzi Slovenskou republikou a Spojenými štátmi americkými o zintenzívnení spolupráce pri predchádzaní trestnej činnosti a boji proti nej,
Dohoda medzi Ministerstvom vnútra Slovenskej republiky a Federálnou službou pre kontrolu narkotík Ruskej federácie o spolupráci v boji proti nedovolenému obchodovaniu s omamnými látkami, psychotropnými látkami a prekurzormi,
Protokol medzi Ministerstvom vnútra Slovenskej republiky a Ministerstvom vnútra Albánskej republiky o vykonávaní Dohody medzi Európskymi spoločenstvami a Albánskou republikou o readmisii osôb.
V roku 2009 bude MV SR pokračovať príprave  dohôd o vojnových hroboch s Ukrajinou a Kazachstanom, dohôd o zrušení vízovej povinnosti pre držiteľov diplomatických pasov s Jamajkou, Kubou, Ekvádorom, Jemenom a Kirgizskom, dohôd o policajnej spolupráci s Poľskom, Macedónskom, Rakúskom, Maďarskom, Izraelom, Nemeckom a Chorvátskom, readmisných dohôd s Libanonom a Gréckom, vykonávacích protokolov na základe dohôd medzi Európskym spoločenstvom a tretími krajinami (Rusko, Ukrajina, Čierna Hora, Pakistán, Moldavsko a Srbsko).

A.11.   Ministerstvo výstavby a regionálneho rozvoja SR
Ministerstvo výstavby a regionálneho rozvoja SR (MVRR SR) je gestorom  zmlúv v oblasti stavebníctva, architektúry, regionálneho rozvoja a  verejných prác. V roku 2008 rezort neuzavrel žiadnu medzinárodnú zmluvu. 
	MVRR SR za uplynulý rok 2008 nezaznamenalo žiadne závažné porušenie zmlúv zmluvnými partnermi a nenastali žiadne iné skutočnosti, ktoré by bolo možné hodnotiť ako závažné pre ich plnenie alebo vzťah k zmluvným stranám.
 	V roku 2009  sa predpokladá v rámci operačných programov cezhraničnej spolupráce podpis Memoránd o porozumení s Českom, Maďarskom, Poľskom a Rakúskom.

A.12.  Ministerstvo zahraničných vecí SR
Ministerstvo zahraničných vecí SR (MZV SR) je gestorom základných politických zmlúv, zmlúv v oblasti ľudských práv a zmlúv uzavretých v rámci OSN a iných medzinárodných vládnych organizácií, ak uzavieranie týchto zmlúv nepatrí inému ministerstvu. V priebehu hodnoteného obdobia nedošlo pri uplatňovaní existujúcich dvojstranných či multilaterálnych zmluvných dokumentov k porušeniu zmluvno-právnych záväzkov zo strany jednotlivých krajín voči SR.

1. Európska únia (EÚ)  
MZV SR sa sústredilo na plnenie záväzkov vyplývajúcich z prístupovej zmluvy v oblasti predbežných rozhodnutí Európskeho súdneho dvora. Rovnako nezastupiteľná bola účasť MZV SR pri uzavieraní medzinárodných zmlúv zmiešaného typu, pri ktorých SR nie je zmluvnou stranou a Európske spoločenstvo ich uzatvára s tretími štátmi na základe delegovania právomoci a európskeho práva. V roku 2008 boli uzavreté dve zmluvy zmiešaného typu - Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Srbskom  na strane druhej  a Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Bosnou a Hercegovinou  na strane druhej.
Z hľadiska záležitostí EÚ je Slovenská republika od vstupu do EÚ viazaná Zmluvou o založení ES, Zmluvou o EÚ a Prístupovou zmluvou. Všetky zmluvy sú v platnosti a priamo aplikovateľné. 
V súčasnosti prebieha proces ratifikácie Lisabonskej zmluvy podpísanej dňa 13. decembra 2007 v Lisabone, ktorou sa mení a dopĺňa Zmluva o Európskej únii a Zmluva o založení Európskeho spoločenstva.

2. Organizácia Severoatlantickej zmluvy (NATO)
	Vo vzťahu k NATO je ministerstvo zahraničných vecí gestorom mnohostranných zmluvných dokumentov, pri vykonávaní ktorých v sledovanom období nenastali žiadne problémy.

3.  	Mnohostranné medzinárodné zmluvy v rámci OSN a plnenie záväzkov v rámci systému OSN
Mnohostranné medzinárodné zmluvy sú prevažne  pripravované a schvaľované v rámci  príslušných  medzinárodných odborných organizácií systému OSN, ktoré majú v zmysle Charty OSN  širokú medzinárodnú zodpovednosť v oblasti hospodárskej, sociálnej, kultúrnej, v oblasti výchovy, zdravotníctva a v  trestno-právnej oblasti.
V roku 2008 neboli zaznamenané žiadne závažné problémy v súvislosti s vykonávaním mnohostranných medzinárodných zmlúv v pôsobnosti MZV SR. Stále misie SR pri OSN v New Yorku, Ženeve a vo Viedni aktívne spolupôsobili pri plnení medzinárodných záväzkov.

4. Oblasť odzbrojenia, kontroly zbrojenia a nešírenia zbraní hromadného ničenia
Slovenská republika bola k 31. 12. 2008 signatárom a zmluvnou stranou nižšie uvedených mnohostranných medzinárodných zmlúv z oblasti odzbrojenia, kontroly zbrojenia a nešírenia zbraní hromadného ničenia. 

Zmluva o nešírení jadrových zbraní (NPT) 
V rámci zmluvných podmienok NPT si Slovenská republika plní všetky záväzky, ktoré spočívajú najmä v podpore technickej spolupráce pri využití jadrovej energie predovšetkým prostredníctvom členstva v Medzinárodnej agentúre pre atómovú energiu (MAAE) a uplatňovaním dohody o bezpečnostných zárukách s MAAE.
V roku 2008 bola pozornosť naďalej zameraná na udržanie integrity a posilnenie NPT, čo bolo nutné najmä v dôsledku neúspechu 7. hodnotiacej konferencie NPT  a kulminujúcich výziev,  ako iránsky jadrový program, severokórejský jadrový program a nedeklarované aktivity v sýrskych jadrových zariadeniach.  V apríli/máji 2008 sa SR spoločne s ostatnými partnermi v EÚ počas zasadnutia II. PrepComu NPT snažila o úspešnú prípravu hodnotiaceho procesu NPT, ktorý vyvrcholí hodnotiacou konferenciou v roku 2010. 
Zmluva o všeobecnom zákaze jadrových skúšok  (CTBT) 
SR podpísala CTBT dňa 30. 9. 1996 a ratifikovala dňa 3. 3. 1998. CTBT doteraz nenadobudla platnosť, keďže ju zatiaľ neratifikoval dostatočný počet štátov. 
SR uskutočňuje svoju politiku a aktivity v duchu zmluvy. Podieľa sa na práci Prípravnej komisie Organizácie Zmluvy o všeobecnom zákaze jadrových skúšok (PrepCom CTBTO), ktorá má štatút medzinárodnej organizácie (členmi sú signatári CTBT) s úlohou vytvoriť verifikačný režim podľa CTBT pred nadobudnutím platnosti zmluvy a podporovať urýchlené nadobudnutie jej platnosti.  
Dohovor o zákaze chemických zbraní (CWC) 
SR pokračovala v aktívnej spolupráci s Organizáciou pre zákaz chemických zbraní (OPCW) pri implementácii CWC zameranej predovšetkým na medzinárodnú spoluprácu a pomoc medzi zmluvnými stranami. Konkrétnym výrazom aktívnej politiky SR vo vzťahu k dohovoru bolo aj zvolenie SR za predsedajúcu krajinu do Výkonnej rady OPCW na 1-ročné funkčné obdobie do mája 2009. 
Dohovor  o zákaze biologických zbraní  (BWC) 
SR každoročne predkladá GT OSN  národnú výročnú deklaráciu o stave a vývoji v sledovanej oblasti. Experti SR sa zúčastňujú konzultácií o posilnení BWC. 
	SR má z hľadiska BWC pomerne uspokojivo rozvinutý systém kontroly dodržiavania BWC vo vzťahu k exportom biologických látok. Od 1. 1. 2008 nadobudol účinnosť aj zákon o zákaze biologických zbraní, na príprave ktorého sa MZV SR aktívne podieľalo. SR sa tak zaradila k tým krajinám, ktoré prijali osobitný zákon spĺňajúci najvyššie štandardy vyplývajúce zo záväzku obsiahnutom v BWC. 
Dohovor o zákaze protipechotných mín  (Ottawský dohovor) 
V snahe o podporu univerzálnej platnosti Ottawského dohovoru a posilnenie medzinárodnej transparentnosti SR zlikvidovala všetky zásoby protipechotných mín. Týmto krokom SR splnila jeden z hlavných záväzkov Ottawského dohovoru a naďalej plní svoje záväzky vyplývajúce z dohovoru. 
Dohovor o určitých druhoch konvenčných zbraní  (CCW) 
Z hľadiska vyhodnotenia plnenia CCW je potrebné spomenúť našu aktívnu participáciu v procesoch sledujúcich riešenie problematiky kazetovej munície, ako oblasti, ktorá si vyžaduje hľadanie riešenia reagujúceho na negatívne humanitárne dôsledky tohto druhu zbraní.    
Zmluva o otvorenom nebi (ZON)
SR uskutočnila v roku 2008 jeden aktívny pozorovací let nad územím Ukrajiny a prijala dva pasívne pozorovacie lety na svojom území. V rámci prípravy personálu vyčleneného na plnenie úloh ZON vykonalo Švédsko v spolupráci s USA cvičný pozorovací let nad územím SR za účasti hosťujúcich inšpektorov z Bosny a Hercegoviny a Ukrajiny.
Zmluva o konvenčných ozbrojených silách (ZKOS)
Plnenie tejto zmluvy bolo ovplyvnené predovšetkým suspendovaním vykonávania jednotlivých aktivít zo strany Ruskej federácie koncom roku 2007, ktorá v priebehu roku 2008 dôsledne odmietala všetky žiadosti o vykonanie inšpekcií. Na druhej strane taktiež nevykonávala žiadne inšpekčné aktivity podľa ZKOS. Stratou inšpekcií na území RF došlo k značnému zníženiu počtu inšpekcií pre členské štáty aliancie, takže jednotlivé krajiny aliancie v snahe udržať rovnomerné rozdelenie inšpekčných aktivít si prerozdelili aj inšpekcie na území RF aj s tým vedomím, že pravdepodobne nebudú vykonané. V rámci zmluvy vykonala SR v priebehu roku 2008 jednu inšpekciu deklarovaného miesta na území Bieloruska a prijala jednu inšpekciu deklarovaného miesta na svojom území vedenú Ukrajinou. V súlade s plánom rozdelenia aktivít SR plánovala vykonať v mesiaci október inšpekciu deklarovaného miesta na území RF. Táto inšpekcia, podobne ako aj ostatné, bola zo strany RF odmietnutá s odvolaním sa na suspendovanie zmluvy 12. 12. 2007. 
 	V roku 2008 boli v plnom rozsahu splnené všetky záväzky vyplývajúce pre SR z  mnohostranných a dvojstranných medzinárodných zmlúv týkajúcich sa oblasti odzbrojenia, kontroly zbrojenia a nešírenia zbraní hromadného ničenia.

5.  Ochrana a podpora ľudských práv
V roku 2008 Slovenská republika pokračovala v plnení záväzkov vyplývajúcich z medzinárodných zmlúv. Nebolo zaznamenané žiadne porušenie spojené s vykonávaním medzinárodných zmlúv v oblasti ochrany a podpory ľudských práv.
V rámci OSN
Medzinárodný dohovor o odstránení všetkých foriem rasovej diskriminácie – v júni 2008 SR vypracovala a predložila Výboru OSN na odstránenie rasovej diskriminácie svoju šiestu, siedmu a ôsmu periodickú správu.
Medzinárodný pakt o občianskych a politických právach - v  roku 2008 bol vypracovaný text tretej periodickej správy, v roku 2009 bude správa predložená Výboru OSN pre ľudské práva.
Medzinárodný pakt o hospodárskych, sociálnych a kultúrnych právach - v roku 2008 SR vypracovala text druhej periodickej správy následne bude v roku 2009 správa predložená Výboru OSN pre hospodárske, sociálne a kultúrne práva.
V rámci RE
Rámcový dohovor na ochranu národnostných menšín - v roku 2008 začala SR pripravovať text tretej správy o implementácii Rámcového dohovoru na ochranu národnostných menšín, ktorú má predložiť generálnemu tajomníkovi Rady Európy v prvej polovici roku 2009.
Európska charta regionálnych alebo menšinových jazykov - v roku 2008 pripravila SR text druhej správy o implementácii Európskej charty regionálnych alebo menšinových jazykov, ktorá bola následne predložená generálnemu tajomníkovi Rady Európy.

6.  Rozvojová pomoc
	V rámci oficiálnej rozvojovej pomoci bola v apríli 2008 uzavretá Dohoda medzi Ministerstvom zahraničných vecí Slovenskej republiky a Regionálnym centrom UNDP v Bratislave o pokračovaní spolupráce v rámci rozvojovej pomoci na roky 2008-2010. Na základe tejto dohody sa začala druhá fáza Slovak-UNDP Trust Fund, ktorá bude zameraná na posilnenie spolupráce SR s vybranými rozvojovými krajinami, upevňovanie postavenia SR a jej oficiálnej rozvojovej pomoci v medzinárodnom kontexte, vysielanie slovenských odborníkov v rámci medzinárodných projektov v spolupráci s regionálnymi centrami UNDP v prioritných krajinách a riešenie vysielania dobrovoľníkov v rámci bilaterálnej rozvojovej spolupráce.

7.  Kultúra, školstvo a cestovný ruch
V roku 2008 bola uzavretý Program spolupráce medzi vládou Slovenskej republiky a vládou Štátu Izrael v oblasti kultúry, školstva a vedy na roky 2008- 2012 (Bratislava, 6. 11. 2008).  V štádiu rozpracovanosti sú nasledujúce zmluvné dokumenty:
Dohoda medzi vládou SR a vládou Indonézskej republiky o spolupráci v oblasti vedy, vzdelávania, kultúry, športu a mládeže,
Dohoda medzi vládou SR a vládou Veľkej líbyjskej arabskej ľudovej socialistickej džamahírije  v oblasti kultúrnej a mediálnej spolupráce, 
Dohoda o spolupráci medzi SR a Irackou republikou v oblasti kultúry, školstva a o vzájomnom uznávaní dokladov o vzdelaní a dokladov o vedeckých hodnostiach a tituloch, 
Dohoda techniky medzi vládou SR a vládou Talianskej republiky o spolupráci v oblasti kultúry, vzdelávania, vedy, 
Dohoda medzi vládou SR a vládou Spojených štátov mexických o spolupráci v oblasti školstva, kultúry, mládeže a športu.

A. 13.  Ministerstvo zdravotníctva SR
Ministerstvo zdravotníctva SR (MZ SR)  je gestorom medzinárodných zmlúv v oblasti zdravotníctva a lekárskych vied. V tomto rezorte sa uzavierajú najmä dvojstranné vládne zmluvy o spolupráci v oblasti zdravotníctva a lekárskych vied a na ich základe tiež rezortné programy spolupráce na obdobie niekoľkých rokov.
Ministerstvo zdravotníctva poukazuje na problémy pri vykonávaní nasledujúcich medzinárodných zmlúv:
Dohoda uzavretá formou výmeny nót o bezplatnom recipročnom liečení pracovníkov československých a juhoslovanských diplomatických a konzulárnych úradov (Praha, 19. 9. 1964) -  MZ SR v spolupráci s MZV SR požaduje zrušenie finančne nevýhodnej dohody,  Dohovor medzi Československou republikou a Federatívnou ľudovou republikou   Juhosláviou o sociálnom poistení (Belehrad, 22. 5. 1957) - MZ SR požaduje zrušenie tejto finančne nevýhodnej zmluvy. 
Napriek platným medzinárodným dohodám stagnujú vzťahy v oblasti zdravotníctva s Kubou, Ruskou federáciou a Ukrajinou. Vôbec sa nevykonávajú dohody v oblasti zdravotníctva s Nepálom  a Jemenom. Vypovedanie týchto dohôd je otvorenou otázkou. 
     	V roku 2008 boli uzavreté tieto medzinárodné zmluvy:
Memorandum o porozumení medzi Ministerstvom zdravotníctva Slovenskej republiky a Ministerstvom zdravotníctva Maďarskej republiky o spolupráci v rámci boja proti onkologickým ochoreniam na obdobie rokov 2008 – 2010 (Budapešť, 3. 7. 2008) a
Plán spolupráce v oblasti zdravotníctva a lekárskych vied medzi Ministerstvom zdravotníctva Slovenskej republiky a Ministerstvom zdravotníctva Štátu Izrael na roky 2008 – 2010 (Tel Aviv,27. 5. 2008). 
                  	
A.14. 	Ministerstvo životného prostredia SR
	Ministerstvo životného prostredia SR (MŽP SR) je gestorom zmlúv v oblasti životného prostredia. Hlavné úsilie v oblasti dvojstrannej spolupráce sa sústreďuje na spoluprácu so susednými krajinami v záujme stimulovania cezhraničnej a euroregionálnej spolupráce. Ako príklad môže slúžiť prihraničná spolupráca s Českou republikou, Poľskou republikou, Rakúskom, Ukrajinou a zintenzívnili sa kontakty s Maďarskom. Nosnými témami stretnutí a náplňou projektov so susednými štátmi bola intenzifikácia spolupráce prispievajúca hlavne k rozvoju prihraničných regiónov. Vzájomná výmena skúseností pokračovala aj s Českou republikou, hlavne pri informovaní o postupoch oboch krajín pri implementovaní práva EÚ a pri premietaní záväzkov medzinárodných dohovorov do národnej legislatívy, hlavne v oblasti ochrany ovzdušia, odpadového hospodárstva pri riešení problémov nelegálnej prepravy odpadov.
	Osobitne je možné vyzdvihnúť pracovné kontakty s Ukrajinou, hlavne pri operatívnom riešení otázok cezhraničnej spolupráce v oblasti ochrany prírody a krajiny aj v rámci Plánu pomoci SR pri plnení Akčného programu EÚ – Ukrajina. 	
	V rámci mnohostrannej spolupráce zástupcovia rezortu aktívne vystupovali na zasadnutiach pracovných orgánov mnohostranných dohovorov pre oblasť životného prostredia, ktorými je Slovenská republika viazaná.
	Závažné porušenie spojené s vykonávaním medzinárodných zmlúv MŽP SR neregistruje.
	MŽP SR v roku 2008  gestorsky zabezpečovalo uzavretie nasledujúcich medzinárodných zmlúv:
Zmeny a dodatky k Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Alma-Ata, 27.5.2005, ratifikačná listina SR uložená 1. 4. 2008),
Protokol o registre znečisťujúcich látok a ich prenosov k Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (Kyjev, 22. 5. 2003, listina o prístupe SR uložená 1. 4. 2008),
Dodatok 1 a dodatok 2 k Dohovoru EHK OSN o posudzovaní vplyvov na životné prostredie presahujúcich hranice štátov (listina o prijatí SR uložená 29. 5. 2008),
Protokol o strategickom environmentálnom posudzovaní k Dohovoru EHK OSN o posudzovaní vplyvov na životné prostredie presahujúcich hranice štátov (Kyjev, 21. 5. 2003, ratifikačná listina SR uložená 29. 5. 2008).
V roku 2009 bude MŽP SR pokračovať v rokovaniach o uzavretí dvojstranných dohôd s Maďarskou republikou, Českou republikou a Poľskou republikou v oblasti posudzovania vplyvov na životné prostredie, ktorých uzavretie vyplýva  z Dohovoru EHK OSN o posudzovaní vplyvov na životné prostredie prechádzajúcich hranice štátov.

B.   Ostatné ústredné orgány štátnej správy
	Gestorom medzinárodnej zmluvy môže byť aj iný ústredný orgán štátnej správy SR. Z týchto ústredných orgánov štátnej správy sú gestormi medzinárodných zmlúv najmä: 

B.1.  Národný bezpečnostný úrad 
Národný  bezpečnostný   úrad  vo svojej gescii uzatvára len zmluvy v oblasti ochrany utajovaných skutočností. 
     	Národný  bezpečnostný   úrad  nezaznamenal v uplynulom roku žiadne konkrétne porušenie zmlúv zmluvnými partnermi.

V roku 2008 boli uzavreté nasledujúce medzinárodné zmluvy:
Dohoda medzi vládou Slovenskej republiky a vládou Rakúskej republiky o vzájomnej ochrane utajovaných skutočností (Bratislava, 14. 3. 2008), 
Dohoda medzi vládou Slovenskej republiky a vládou Bosny a Hercegoviny o ochrane utajovaných skutočností (Sarajevo, 28. 5. 2008),
Dohoda medzi vládou Slovenskej republiky a vládou Českej republiky o zmene Dohody medzi vládou Slovenskej republiky a vládou Českej republiky o vzájomnej ochrane utajovaných skutočností  (Brunovce,  25. 6. 2008), 
Dohoda medzi vládou Slovenskej republiky a vládou Litovskej republiky o vzájomnej ochrane utajovaných skutočností (Bratislava, 10. 6. 2008), 
Dohoda medzi vládou Slovenskej republiky a vládou Macedónskej republiky o vzájomnej ochrane utajovaných skutočností (Skopje,  6. 11. 2008).
	V roku 2009 sa predpokladá podpis Dohody s Albánskom a rokovania o novej dohode s Chorvátskom, Maďarskom, prípadne s Čiernou Horou a Izraelom.

B.2.  Úrad priemyselného vlastníctva SR
V gescii Úradu priemyselného vlastníctva SR sú medzinárodné zmluvy z oblasti ochrany priemyselného vlastníctva (vynálezy, úžitkové vzory, topografie polovodičových výrobkov, dizajny, ochranné známky a označenia pôvodu výrobkov a zemepisné označenia).
	V roku 2008 úrad neuzavrel žiadnu medzinárodnú zmluvu ani k žiadnej nepristúpil. V roku 2009 plánuje pristúpiť k Singapurskému dohovoru o známkovom práve, ktoré cieľom je vytvorenie medzinárodného rámca pre harmonizáciu a zjednodušenie procesných postupov v konaní o zápise ochranných známok.
	Úrad hodnotí plnenie medzinárodných zmlúv ako bezproblémové, ktoré prispieva k pozitívnemu medzinárodnému postaveniu SR v oblasti ochrany práv priemyselného vlastníctva.

B.3.  Úrad jadrového dozoru SR
V gescii Úradu jadrového dozoru SR sú medzinárodné zmluvy v oblasti nešírenia jadrových zbraní, jadrovej bezpečnosti a mierového využívania jadrovej energie.
Úrad jadrového dozoru upozorňuje na problematiku nadobudnutia platnosti  Zmluvy o úplnom  zákaze jadrových skúšok. Ani po 12 rokoch od otvorenia na podpis  zmluva nenadobudla platnosť. Zmluva tvorí významný prvok mierového využívania jadrovej energie vo svete a je potrebné, aby SR naďalej aktívne podporovala nadobudnutie jej platnosti.  
V priebehu roka 2008 pokračovala vo svojej činnosti Medzirezortná koordinačná skupina na koordináciu úloh vyplývajúcich zo Zmluvy Euratom. Vo vzťahu k plneniu záväzkov bola v zmysle článku 37 Zmluvy Euratom urobená notifikácia vo veci 2. etapy vyraďovania JE A-1 v Jaslovských Bohuniciach a v nadväznosti na článok 41 Zmluvy Euratom prebiehali rokovania so zástupcami Európskej komisie v súvislosti s dostavbou JE Mochovce 3, 4.
V zmysle článku 103 Zmluvy Euratom sa v roku 2009 predpokladá uloženie ratifikačných listín všetkých členských štátov EÚ k Dodatku k Dohovoru o fyzickej ochrane jadrových materiálov.
Plnenie medzinárodných zmlúv je bezproblémové a jednoznačne prispieva k budovaniu pozitívneho medzinárodného postavenia Slovenskej republiky v oblasti mierového využívania jadrovej energie. V roku 2008 úrad neuzavrel žiadnu medzinárodnú zmluvu a ani v roku 2009 neplánuje uzavretie žiadnej medzinárodnej zmluvy. 
 
B.4. Úrad pre normalizáciu, metrológiu a skúšobníctvo SR
 Úrad pre normalizáciu, metrológiu a skúšobníctvo SR uzaviera výlučne medzinárodné dohody o spolupráci a uznávaní výsledkov skúšok, ktoré sa vzťahujú iba na priemyselné výrobky. V  roku 2008 úrad neuzavrel žiadnu medzinárodnú zmluvu a ani nedošlo k závažným porušeniam platných dohôd. 

B.5.  Správa štátnych hmotných rezerv SR
	V gescii Správy štátnych hmotných rezerv SR bola v roku 2007 uzavretá Dohoda medzi vládou Slovenskej republiky a vládou Českej republiky o skladovaní núdzových zásob ropy a ropných výrobkov Slovenskej republiky na území Českej republiky. Zmluvný vzťah sa v hodnotenom období vecne nenaplnil.
Správa štátnych hmotných rezerv SR za uplynulý rok 2008 neuzavrela žiadnu medzinárodnú zmluvu.

 III.  Záver
Účelom tohto materiálu je predovšetkým podať komplexnú informáciu o stave plnenia medzinárodných zmlúv. V informácii sú uvedené aj prípady, kde sa pri vykonávaní medzinárodných zmlúv vyskytujú určité problémy. Gestori jednotlivých zmluvných dokumentov ich postupne riešia, resp. pripravujú ich riešenie v spolupráci s druhou zmluvnou stranou, a to všetko na rezortnej úrovni. Nie je preto potrebné na úrovni vlády SR prijímať osobitné opatrenia. Odporúča sa postupovať spôsobom, ktorý uvádzajú gestori uvedených medzinárodných zmlúv. 
	V kontexte vyššie uvedeného možno konštatovať, že zmluvná základňa Slovenskej republiky je stabilizovaná a  bude sa ďalej vyvíjať v súlade s medzinárodnými záväzkami prijatými Slovenskou republikou na regionálnej a univerzálnej úrovni.